b"\n_START_ARTICLE_\nMontbau\n_START_SECTION_\nHist\xc3\xb2ria\n_START_PARAGRAPH_\nA l'\xc3\xa8poca medieval, tota la zona entre els Tres Turons i la serra de Collserola era la vall d'Hebron, pel fet de ser terres del monestir de Sant Jeroni de la Vall d'Hebron._NEWLINE_En sentit estricte, Montbau \xc3\xa9s el pol\xc3\xadgon d'habitatges, per\xc3\xb2 tot el territori que avui \xc3\xa9s el barri de Montbau havia pertangut a l'antic municipi de Sant Joan d'Horta. Eren terres de diferents heretats (can Barret, can Frares, can Gallart...) amb algunes cases m\xc3\xa9s modestes ocupades per persones que feien activitats de servei, de masoveria, de manteniment, entre d'altres._NEWLINE_El Patronat Municipal de l'Habitatge (PMH) a partir de 1957 va aprovar un pla general d'ordenaci\xc3\xb3 del territori i junt amb l'acci\xc3\xb3 de diverses cooperatives d'habitatge es va edificar el pol\xc3\xadgon de Montbau en dues fases a partir de 1961. El projecte pretenia pal\xc2\xb7liar la manca d'habitatge de Barcelona a causa de l'aflu\xc3\xa8ncia immigrat\xc3\xb2ria de l'\xc3\xa8poca. El projecte encarregat era d'uns 1.300 habitatges seguint la l\xc3\xadnia urban\xc3\xadstica racionalista del CIAM, la segona fase dobl\xc3\xa0 la densitat que s'havia previst inicialment. La primera fase va ser projectada per l'equip d'arquitectes Guillermo Gir\xc3\xa1ldez, Pedro L\xc3\xb3pez-I\xc3\xb1igo i Xavier Subias, i la segona pels arquitectes municipals Josep Soteras, Pedro L\xc3\xb3pez-\xc3\x8d\xc3\xb1igo, Manuel Baldrich i Bonet Castellana.\n_START_SECTION_\nPaisatge urb\xc3\xa0\n_START_PARAGRAPH_\nA la part de llevant del barri hi ha el campus de Mundet, on hi havia hagut les antigues Llars Mundet que fou una entitat de car\xc3\xa0cter ben\xc3\xa8fic i que d\xc3\xb3na nom al campus. Al campus hi ha la facultat de Psicologia, Pedagogia de la Universitat de Barcelona i de Formaci\xc3\xb3 del Professorat, una resid\xc3\xa8ncia geri\xc3\xa0trica i centres escolars._NEWLINE_Tamb\xc3\xa9 hi ha el Palau de les Heures, edificaci\xc3\xb3 noucentista i amb aires de castell franc\xc3\xa8s que data de 1895 i que es troba envoltat de jardins, actualment la Universitat de Barcelona hi t\xc3\xa9 alguns serveis._NEWLINE_A ponent hi ha la ciutat sanit\xc3\xa0ria de la Seguretat Social, l'Hospital Universitari de la Vall d'Hebron, l'Hospital Sant Rafael i el CAP Sant Rafael, un conjunt d'equipaments m\xc3\xa9s grans i m\xc3\xa9s ben dotats de Catalunya i Espanya."